Pressemeddelelse
December 2015

Julehjælpen/Odendo

**Velgørenhedsauktion sikrer julestemning hos udsatte børn.**

**I hele november måned har foreningen Julehjælpen afholdt en velgørenhedsauktion på fundraising platformen Odendo. Med et resultat på over 52.000 kroner kan Julehjælpen nu se frem til ekstra midler, der skal bruges til at forsøde julen for udsatte børn og deres familier.**

I november måned igangsatte Julehjælpen.dk, i samarbejde med Odendo, en auktion til fordel for udsatte børn og deres familier. Med massiv opbakning fra en lang række danske virksomheder, blev auktionen en stor succes.

**Positiv respons fra virksomheder**

Donationer fra virksomheder er en afgørende faktor for Julehjælpens eksistens. Det glæder derfor Julehjælpens stifter og bestyrelsesformand, Rene Husted Vahl, at så mange virksomheder deltog på auktionen:

“Vi har arbejdet målrettet på, at få så mange produkter på auktionen, som overhovedet muligt. Det har kun været muligt på grund af den overvældende opbakning vi har fået fra en lang række virksomheder.” fortæller Rene Husted Vahl.

Også hos Odendo nikkes der genkendende til den massive opbakning. Her har flere virksomheder selv efterspurgt, at deltage med produkter på netop Julehjælpen auktion:

“Mange af vores samarbejdsvirksomheder har selv efterspurgt, at deltage på Julehjælpens auktion. Det skyldes utvivlsomt, at Julehjælpen har formået, at gøre deres arbejde ekstremt gennemsigtigt, og virksomhederne derfor kan se, at deres bidrag rent faktisk gør en konkret forskel.” fortæller Søren Nørgård, country manager hos Odendo Danmark.

**Det skal pengene bruges til**

Hos Julehjælpen er det ifølge Rene Husted Vahl, allerede fastlagt, hvad de 52.000 kroner skal bruges på:

“Pengene fra auktionen bliver fordelt således, at 50% af beløbet vil gå til gavekort og mad til vores mange ansøgere, 25% vil gå til vores juletræsfester for udsatte børn og deres familier, og de sidste 25% vil gå til udgifter forbundet med et indefodboldstævne, som vi afholder d.19 december i Nørrebrohallen.” fortæller Rene Husted Vahl.

**Flere auktioner på vej**

Der bliver ikke hvilet på laurbærerne hos Julehjælpen, som har gjort Odendo til en fast del af fundraising arbejdet, og derfor allerede har flere auktioner på vej:

“Vi har gjort Odendo til en fast partner i vores fundraising arbejde. Auktionerne er en effektiv måde for os, at omdanne sponserede produkter til økonomi, og samtidig give tilbage til de virksomheder, der støtter os, i form af markedsføring og eksponering gennem Odendo”, fortæller Rene Husted Vahl afsluttende.

**Yderligere oplysninger:**

Julehjælpen: Rene Husted Vahl, Stifter, e-mail: formand@julehjaelpen.dk tlf.: 41 78 69 91

Odendo: Tine Krægpøth, Marketingchef, e-mail: tk@odendo.com, tlf.: 20 66 00 07